30.12.2022
RO
Jurnalul Oficial al Uniunii Europene
C 498/21
Mobilitatea urbană adaptată exigențelor viitorului 39. subliniază că, deși noile soluții tehnologice joacă un rol important în a face orașele mai locuibile, tehnologia existentă, cum ar fi bicicletele (cargo) electrice sau autobuzele, troleibuzele, tramvaiele și trenurile electrice, ar trebui să fie coloana vertebrală atunci când se vizează un transport de mărfuri și pasageri cu emisii zero;
40. subliniază importanța accelerării progreselor înregistrate în direcția emiterii electronice integrate a biletelor pentru toate modurile de transport public; solicită Comisiei să aibă în vedere dezvoltarea unei aplicații standardizate la nivelul UE, în cadrul unor norme comune, pentru a facilita accesul în orașele din întreaga UE și pentru a promova utilizarea transportului public, cu un impact pozitiv atât asupra turismului feroviar, cât și a navetei;
41. solicită o cooperare strânsă și timpurie cu ALR privind utilizarea potențială a portofelelor europene pentru identitatea digitală, de către operatorii de transport și de către pasageri, astfel cum se semnalează în noul cadru al UE pentru mobilitatea urbană;
42. reamintește că mobilitatea partajată este o soluție pentru reducerea traficului în orașe și a problemelor legate de congestionare, iar dezvoltarea acesteia ar trebui încurajată;
43. subliniază că colectarea datelor reprezintă un mijloc important de planificare a infrastructurii de transport și, în consecință, toate datele colectate ar trebui puse la dispoziția tuturor actorilor relevanți; deși este important să se faciliteze soluții ușor de utilizat, inclusiv aplicații mobile all-in-one, trebuie asigurată și protecția datelor; este necesar să se pună în aplicare o metodologie comună și coordonată pentru colectarea datelor în diferitele teritorii, pentru a facilita schimbul de bune practici și compararea indicatorilor de mobilitate fiabili;
44. subliniază nevoia de a ține seama în mod corespunzător de dimensiunea de gen în momentul elaborării politicilor privind mobilitatea durabilă, ținând seama de nevoile specifice ale femeilor și de vulnerabilitatea lor suplimentară față de sărăcia în materie de mobilitate, precum și de cele ale altor categorii;
PMUD ca instrument esențial pentru decarbonizarea mobilității urbane 45. confirmă sprijinul CoR pentru atenția sporită acordată planurilor de mobilitate urbană durabilă (PMUD), în contextul noului cadru al UE pentru mobilitatea urbană și ca cerință obligatorie pentru cele peste 400 de noduri urbane definite în propunerea de revizuire a Regulamentului TEN-T.
Cu toate acestea, orașele sau municipalitățile care au elaborat deja planuri care îndeplinesc cerințele PMUD ar trebui să le poată utiliza;
46. de asemenea, sprijină recomandarea ca orașele să adopte propriile PMUD; cu toate acestea, subliniază necesitatea de a elabora planuri de mobilitate urbană durabilă care să poată fi extinse la zonele cu mai multe localități care funcționează ca zone metropolitane sau aglomerări urbane;
47.
salută intenția Comisiei de a solicita statelor membre să pună în aplicare programe de sprijin pe termen lung pentru PMUD, pentru a contribui la consolidarea capacității și la punerea în aplicare a PMUD în conformitate cu orientările UE privind PMUD și solicită o cooperare strânsă obligatorie cu ALR în acest context; îndeamnă Comisia să depună eforturi pentru o cooperare strânsă între managerii programelor naționale privind PMUD și reprezentanții autorităților locale și regionale de pe teren și să monitorizeze această cooperare în practică;
48. subliniază că, pentru a aborda tranziția în domeniul mobilității în zonele urbane, este esențial ca PMUD să acopere în mod eficient zonele funcționale în ansamblul lor; solicită Comisiei să ia în considerare modalități de stimulare a îmbunătățirii conectivității și a accesului la serviciile de mobilitate în zonele rurale suburbane, periurbane și învecinate;
49. salută setul raționalizat de indicatori și de instrumente de analiză comparativă prevăzute a fi publicate până la sfârșitul anului 2022, precum și acțiunea de sprijin prevăzută în cadrul programului MIE pentru a sprijini nodurile urbane ale TEN-T în acest domeniu.
Cu toate acestea, trebuie să se garanteze că dezvoltarea și monitorizarea indicatorilor nu generează un volum de muncă excesiv pentru orașe sau municipalități;